過子陵灘題僧舍壁
作者：趙鼎
朝代：宋

paragraphs: 山水莽回互，轉眄圖畫間。
念此清絕地，昔人所盤旋。
舟子相歎嗟，示余子陵灘。
有臺出山半，藤蘿蒙蘚斑。
緬想建武功，用人及茅菅。
躐取汝潁士，列宿樞極環。
中有貧賤交，客星犯帝關。
其能榮辱之，但及平生懽。
志願乃有在，歸歟一漁竿。
高風邈千載，獨立誰躋攀。
山僧本何知，結屋臨清灣。
笑謂舟中客，何爲争嶮艱。
權門有遺啄，造請無寒暄。
囁嚅到童僕，俛仰慚衣冠。
所得諒幾何，赩汗流面顔。
偃鼠不過飽，鷦鷯亦求安。
子能了此義，分子一席閑。